b'\n_START_ARTICLE_\nCaravaca de la Cruz\n_START_SECTION_\nMaantiede ja ilmasto\n_START_PARAGRAPH_\nCaravaca sijaitsee Murcian alueen luoteisosassa ja se on comarca del Noroeste -aluehallintoyksik\xc3\xb6n keskuskaupunki. Hallintoyksik\xc3\xb6n v\xc3\xa4kiluku on noin 72\xc2\xa0000 (INE 2015)._NEWLINE_Caravaca on pinta-alaltaan Espanjan suurimpia kuntia. Se on rakennettu vuoristoiseen ymp\xc3\xa4rist\xc3\xb6\xc3\xb6n keskim\xc3\xa4\xc3\xa4rin noin 600 metri\xc3\xa4 merenpinnan yl\xc3\xa4puolelle; l\xc3\xa4nness\xc3\xa4 maasto on noin 800 metri\xc3\xa4 merenpinnan yl\xc3\xa4puolella ja suuri osa kaupungin alueesta sijaitsee yli kilometrin korkeudessa. Korkein kohta on Sierra de Mojantes, joka kohoaa runsaat 1,6 kilometri\xc3\xa4 merenpinnan yl\xc3\xa4puolelle. V\xc3\xa4limeren rannat sijaitsevat l\xc3\xa4himmill\xc3\xa4\xc3\xa4n alle sadan kilometrin p\xc3\xa4\xc3\xa4ss\xc3\xa4 Caravacan kantakaupungista._NEWLINE_Caravacan vuotuinen keskil\xc3\xa4mp\xc3\xb6tila on 15,4 \xc2\xb0C. Viilein kuukausi on tammikuu, jonka keskil\xc3\xa4mp\xc3\xb6tila on noin 7 \xc2\xb0C, hein\xc3\xa4- ja elokuun keskil\xc3\xa4mp\xc3\xb6tila puolestaan on noin 25 \xc2\xb0C. Talvella l\xc3\xa4mp\xc3\xb6tila saattaa laskea jopa seitsem\xc3\xa4n astetta nollan alapuolelle, kes\xc3\xa4ll\xc3\xa4 puolestaan p\xc3\xa4\xc3\xa4st\xc3\xa4\xc3\xa4n toisinaan nelj\xc3\xa4nkymmenen asteen tienoille. Sateisinta on kev\xc3\xa4isin ja syksyisin.\n_START_SECTION_\nHistoria\n_START_PARAGRAPH_\nCueva Negrasta tehtyjen luolal\xc3\xb6yt\xc3\xb6jen perusteella nykyisen Caravacan alueella on ollut neandertalilaisasutusta kymmeni\xc3\xa4 tuhansia vuosia ennen ajanlaskun alkua. Neandertalilaiset katosivat historian h\xc3\xa4m\xc3\xa4riin ja tilalle tuli nykyihminen: nykyisen keskustan alueelta on tehty hautal\xc3\xb6yt\xc3\xb6j\xc3\xa4, jotka on ajoitettu vuosiin 2400\xe2\x80\x931950 eaa. Toisen puunilaissodan my\xc3\xb6t\xc3\xa4 alue alkoi roomalaistua. Ensimm\xc3\xa4iset kristinuskoon viittaavat l\xc3\xb6yd\xc3\xb6t on puolestaan ajoitettu 200-luvulle jaa._NEWLINE_Islaminuskoisten valtakausi lienee alkanut Pacto de Teodomiron my\xc3\xb6t\xc3\xa4 vuonna 713. Caravacasta ei kuitenkaan muodostunut merkitt\xc3\xa4v\xc3\xa4\xc3\xa4 keskusta islamilaisena kautena. Kristittyjen joukot takaisinvaltasivat alueita Pohjois-Espanjasta alkaen seuraavina vuosisatoina: Caravacan seudut palautettiin kristittyjen hallintaan 1200-luvulla. Caravacan kehitykseen vaikutti voimakkaasti sen j\xc3\xa4\xc3\xa4minen islamilaisen Granadan kuningaskunnan ja kristittyjen hallitseman Murcian kuningaskunnan rajaseuduksi. 1300-luvulla Caravaca k\xc3\xa4rsi sijainnistaan rajaseudulla ja ruttoepidemioiden my\xc3\xb6t\xc3\xa4 alue l\xc3\xa4hes autioitui. 1400-luvulla Caravaca alkoi pikkuhiljaa kukoistaa, Granadan kuningaskunnan luhistuminen vuosisadan lopulla avitti seudun kehityst\xc3\xa4 ja 1500-luvulla sen v\xc3\xa4kiluku kohosi yhdeks\xc3\xa4\xc3\xa4n tuhanteen. 1600-luvun alussa kulkutaudit v\xc3\xa4hensiv\xc3\xa4t Caravacan v\xc3\xa4est\xc3\xb6\xc3\xa4, alue kuitenkin toipui v\xc3\xa4hitellen ja sinne rakennettiin runsaasti uskonnollisia rakennuksia 1600- ja 1700-luvuilla._NEWLINE_Pyreneiden niemimaan sodassa ranskalaiset hy\xc3\xb6kk\xc3\xa4siv\xc3\xa4t Caravacaan ja valloittivat sen. Ranskan joukot poistuivat alueelta vuonna 1813. Kuningatar Isabella II my\xc3\xb6nsi Caravacalle kaupunkioikeudet vuonna 1849. Caravacan v\xc3\xa4kiluku nousi 1800-luvulla yli 15\xc2\xa0000:n, kulkutaudit hellittiv\xc3\xa4t, kaupungin kulttuuriel\xc3\xa4m\xc3\xa4 kehittyi ja taloutta nostivat sek\xc3\xa4 maatalous ett\xc3\xa4 teollisuus. 1900-luvun puolenv\xc3\xa4lin j\xc3\xa4lkeen Caravacan v\xc3\xa4kiluku k\xc3\xa4\xc3\xa4ntyi laskuun, vuonna 1950 v\xc3\xa4kiluku oli noin 21\xc2\xa0700 ja vuonna 1970 noin 18\xc2\xa0400. Sen j\xc3\xa4lkeen v\xc3\xa4est\xc3\xb6 on kasvanut ja ylitt\xc3\xa4nyt 25\xc2\xa0000:n asukkaan rajan._NEWLINE_Paavi julisti Caravacan pyh\xc3\xa4ksi kaupungiksi vuonna 1998 ja antoi sille oikeuden viett\xc3\xa4\xc3\xa4 pyh\xc3\xa4\xc3\xa4 vuotta joka seitsem\xc3\xa4s vuosi. Ensimm\xc3\xa4inen pyh\xc3\xa4 vuosi oli 2003. Muut roomalaiskatolisten pyh\xc3\xa4t kaupungit ovat Rooma, Jerusalem, Santiago de Compostela, Camale\xc3\xb1o (Monasterio de Santo Toribio de Li\xc3\xa9bana), Urda (Toledo), Valencia ja \xc3\x81vila.\n_START_SECTION_\nN\xc3\xa4ht\xc3\xa4vyyksi\xc3\xa4\n_START_PARAGRAPH_\nCaravaca de la Cruzin n\xc3\xa4ht\xc3\xa4vyyksi\xc3\xa4 ovat muun muassa Bas\xc3\xadlica de la Vera Cruz ja Iglesia de El Salvador. Pari kilometri\xc3\xa4 keskustasta sijaitsee noin 17 hehtaarin laajuinen puisto Las Fuentes del Marqu\xc3\xa9s.\n_START_SECTION_\nTalous\n_START_PARAGRAPH_\nCaravacan teollisuus sai alkunsa keskustan pohjoispuolisten vuorien marmori- ja rautaesiintymist\xc3\xa4. Paikallinen jalkineteollisuus tuottaa muun muassa espadrilloja. Kaupunkiin suuntautuva turismi on sek\xc3\xa4 maallista ett\xc3\xa4 uskonnollista. Maanviljelyn rooli on niin ik\xc3\xa4\xc3\xa4n merkitt\xc3\xa4v\xc3\xa4: kaupungin alueella viljell\xc3\xa4\xc3\xa4n muun muassa viinik\xc3\xb6ynn\xc3\xb6st\xc3\xa4 ja oliiveja.\n_START_SECTION_\nKuuluisuuksia\n_START_PARAGRAPH_\nCaravacan kuuluisuuksia ovat muun muassa jalkapalloilijat Miguel \xc3\x81ngel Ferrer Mart\xc3\xadnez ja Jos\xc3\xa9 Manuel Mart\xc3\xadnez Toral (s. 1960), taidemaalari Rafael Tegeo (1798\xe2\x80\x931856) ja kirjailija Luis Leante (s. 1963).'